Sergio Munuera i Carolina Marín són triats com els Millors Esportistes del 2024 de Sagunt
14 de gener 2025

![](/media/epkj0omu/img_8629_c.jpg?width=850&height=648.9864864864865)Fotografía de archivo de la [recepción a Sergio Munuesa y Iago García](https://aytosagunto.es/es/actualidad/el-ayuntamiento-de-sagunto-reconoce-los-meritos-deportivos-en-halterofilia-de-sergio-munuera-y-iago-garcia-adell/)

L’halterista Sergio Munuera i la futbolista Carolina Marín són els triats per a rebre el guardó a **Millor Esportista 2024** de l'Ajuntament de Sagunt. La regidoria d'Activitat Física, Salut i Esports ha donat a conéixer els i les esportistes, així com els clubs que seran reconeguts en la XXIII Gala de l'Esport de Sagunt. Este esdeveniment tindrà lloc el 20 de febrer a les 19 hores a la Casa Municipal de Cultura.

En el cas de Carolina Marín, el seu reconeixement és causat per l'ascens aconseguit a la Lliga F – primera divisió femenina de futbol – amb el RCD Espanyol. D'altra banda, Sergio Munuera va ser segon en el campionat d'Espanya d'halterofília en la categoria junior. Respecte als altres guardons que es concedixen en la Gala de l'Esport, el Club Patinaje Alas Sagunto ha sigut premiat amb el de **Millor Entitat Esportiva Local** pel subcampionat de lliga de l'equip sènior femení.

**Mencions especials**

Quant a les mencions especials, el guardó al **Foment Esportiu** és per a Josep Máñez, per diferents motius com la promoció del bàsquet, el Cros al Clot, el futbol igualitari en l'IES Clot del Moro i la integració. El guardó a l'**Afany de Superació** és per a César Cervantes, jugador i organitzador d'esdeveniments per a persones amb diversitat funcional.

El guardó **DORSAL 261** és per a Clara López, campiona d'Espanya de boxa enguany. El guardó a l'**Esportista Novella** és per a Edurne Tortajada, campiona d'Espanya de tenis sub-12 i amb una important projecció internacional. El guardó al reconeixement a la **Trajectòria Esportiva** és per a Juanjo Bataller, pels seus 25 anys al capdavant del Fertiberia BM Puerto Sagunto al costat del seu equip directiu.  
El guardó **Valors Humans** és per a Alejandro Samper, per la seua ruta pel camí de Santiago corrent per a recaptar fons per a la investigació de la diabetis.

Finalment, es reconeix el 50 aniversari del Club GISED, fundat en 1974. D'altra banda, el guardó al **Mèrit Esportiu** més destacat de la comarca ha quedat desert.

![](/media/chob1dr4/recepción-carolina-marín-3-_c.jpg?width=850&height=566.6666666666666)Fotografia d'arxiu de la [recepció a Carolina Marín](https://aytosagunto.es/es/actualidad/el-ayuntamiento-de-sagunto-recibe-a-la-futbolista-carolina-marin-tras-ascender-a-primera-division/)

“El nivell de l'esport a la nostra ciutat és extraordinari. Esportistes com Carolina Marín o Sergio Munuera, Millors Esportistes 2024, són una referència per a les noves generacions i un exemple de dedicació i superació”, ha expressat l'alcalde de Sagunt, Darío Moreno. El primer edil ha traslladat l'enhorabona a esportistes i clubs "per uns reconeixements més que merescuts. Gràcies a totes i tots per portar per bandera els valors de l'esport: respecte, treball i esforç. Gràcies per bolcar-vos amb la vostra disciplina i per portar la nostra ciutat al més alt”.

El regidor d'Activitat Física, Salut i Esports, Javier Timón, ha traslladat públicament la felicitació de l'Ajuntament de Sagunt als guardonats i les guardonades de la vint-i-tresena edició de la Gala de l'Esport per representar durant este any "l'excel·lència esportiva del nostre municipi". Timón també ha donat l'enhorabona al jurat per la complexa labor d'haver de triar entre les nombroses candidatures que s'han presentat. "Esta serà una nova ocasió per a sentir-nos orgullosos del magnífic estat de salut de l'esport a la nostra ciutat, pels èxits esportius aconseguits, per la projecció i la gestió dels nostres clubs, així com pels valors que representen els nostres i les nostres esportistes", ha manifestat l'edil.

En la XXII Gala de l'Esport els premis a Millors Esportistes del 2023 van ser per a la lluitadora **Marta Ojeda** i l'atleta **Abderrahman El Khayami**. La resta dels premiats i les premiades de l'anterior edició poden recordar-se [polsant ací](https://aytosagunto.es/es/actualidad/la-xxii-gala-del-deporte-de-sagunto-proclama-a-marta-ojeda-y-abderrahman-el-khayami-como-mejores-deportistas-del-2023/).

*   [](http://www.facebook.com/sharer.php?u=https://aytosagunto.es/va/actualitat/sergio-munuera-i-carolina-marin-son-triats-com-els-millors-esportistes-del-2024-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/sergio-munuera-i-carolina-marin-son-triats-com-els-millors-esportistes-del-2024-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sergio-munuera-i-carolina-marin-son-triats-com-els-millors-esportistes-del-2024-de-sagunt/ "Linked In")
*   [](mailto:?body=https://aytosagunto.es/va/actualitat/sergio-munuera-i-carolina-marin-son-triats-com-els-millors-esportistes-del-2024-de-sagunt/)